El Ple de l’Ajuntament de Burjassot s’adhereix a la proposta del Consell Escolar Municipal per a rebutjar la reducció de dues unitats de 3 anys a Burjassot per part de la Conselleria d’Educació
2025-07-24

El ple de l’Ajuntament de Burjassot ha aprovat aquest matí amb els vots a favor del PSOE, Bloc-Compromís i EU l’adhesió a l’acord adoptat pel Consell Escolar Municipal sobre l’eliminació d’una unitat de 3 anys en castellà en el CEIP Sant Joan de Ribera i una unitat de tres anys en valencià en el CEIP Miguel Bordonau. En la votació, el PP s’ha abstingut.

El text del Consell Escolar Municipal celebrat el 13 de maig i al qual s’ha adherit l’Ajuntament diu el següent:

Vist que en data 2 de febrer de 2015 es va rebre un escrit de la Direcció general de Centres i Personal Docent, de data 29 de gener de 2015, mitjançant el qual es comunicava el següent:

“Realitzat un estudi detallat de les necessitats escolars d’aquesta localitat, la proposta de modificació d’unitats escolars, que correspon als centres públics d’Educació Infantil, Primària i específics d’Educació Especial de titularitat de la Generalitat Valenciana per al curs 2015/2016, és la qual s’adjunta com a Annex I”.

Vist que del citat Annex I, i després d’efectuar des de l’Ajuntament consulta telefònica aclaridora del mateix, es desprén que per al curs 2015/2016, des de la Direcció general es proposa “autoritzar el no funcionament d’una unitat d’Educació Infantil en els Centres CEIP Sant Joan de Ribera i CEIP Miguel Bordonau”.

Vist que en data 10 de febrer de 2015 es va remetre a la Direcció general de Centres i Personal Docent l’acord adoptat pel Consell Escolar Municipal celebrat el dia 6 de febrer de 2015, al qual s’adjuntaven les al·legacions presentades pels diferents sectors representats en aquest òrgan, i manifestaven els següents acords:

Primer.- Rebutjar el plantejament realitzat per la Conselleria d’Educació que possibilita la reducció d’una unitat d’infantil en el CEIP Sant Joan de Ribera i en el CEIP Miguel Bordonau.
Segon.- Donar suport a les aportacions presentades pels dos centres afectats, i que s’adjunten al present escrit com s’indica més amunt.
Tercer.- Sol·licitar la reducció de la ràtio en tots els centres escolars del municipi, públics i concertats, per al primer curs d’educació infantil segon cicle (3 anys), establint-se en un màxim de 20 alumnes per unitat, tal com figurava anteriorment a la reforma educativa.
Quart.- Exigir la Conselleria d’Educació que deixe sense efecte la proposta de retallar dues unitats d’infantil en els centres esmentats anteriorment.
Cinqué.- Donar trasllat del present acord al Ple Municipal, així com a la Conselleria d’Educació.

Vist que el Ple Municipal, en sessió celebrada en data 24 de febrer de 2015, es va adherir a l’acord adoptat pel Consell Escolar Municipal, remetent certificat d’aquest acord plenari a la Conselleria d’Educació, en data 7 d’abril de 2015.

Considerant que no s’ha rebut cap contestació a les al·legacions presentades.

Vista la resolució de 31 de març de 2015, de la Conselleria d’Educació Cultura i Esport, per la qual es publica el catàleg d’unitats, els llocs de treball docent, la denominació i altres aspectes, de determinats centres docents públics d’Educació Infantil, Educació Primària i Educació Especial, de titularitat de la Generalitat Valenciana, publicat en el DOCV número 7499, de data 7 d’abril de 2015, en la qual no apareix cap modificació en les unitats de centres, publicant-se 6 unitats d’infantil per al CEIP Miguel Bordonau i 6 unitats d’infantil per al CEIP Sant Joan de Ribera.

Sent que des de Planificació Educativa han comunicat verbalment que tots dos centres només poden oferir vacants d’una unitat de 3 anys cadascun (castellà en el CEIP Miguel Bordonau i valencià en el CEIP Sant Joan de Ribera).

Vist que quan s’ha iniciat la Campanya de Matriculació per al curs 2015/2016, els citats centres han intentat introduir les dades en l’aplicació ITACA, i que apareixien en cadascun d’ells una unitat d’infantil amb 0 vacants.

Vist que davant la situació creada, el Consell Escolar Municipal en sessió celebrada el 13 de maig de 2015, va adoptar el següent acord:

Vist que el Consell Escolar Municipal, en sessió celebrada en data 6 de febrer de 2015, va acordar rebutjar el plantejament de la Conselleria d’Educació de la reducció d’una unitat d’infantil dels centres escolars CEIP Miguel Bordonau i CEIP Sant Joan de Ribera, així com exigir a aquesta Conselleria deixar sense efecte la proposta de reducció i sol·licitar-li la reducció de ràtio en tots els centres escolars del municipi.

Davant les notícies de la decisió de “no funcionament” de la unitat d’infantil dels citats centres i la impossibilitat dels mateixos d’incloure matriculació en l’aplicació informàtica ITACA en aquestes unitats.

Vistes les al·legacions presentades pels diferents sectors representats en el Consell Escolar Municipal, Claustres dels centres Escolars CEIP Miguel Bordonau i CEIP Sant Joan de Ribera, CCOO, STEPV, Coordinadora d’AMPAS de Burjassot i Federació de Veïns de Burjassot, les quals s’adjunten en el present acord.

Per tot allò que antecedeix, s’ACORDA, per 14 vots a favor i un en contra:

Primer.- Donar suport tots els escrits presentats pels sectors que formen part del Consell Escolar Municipal, dalt referenciats.
Segon.- Donar trasllat del present acord al Ple Municipal, així com al Síndic de Greuges, la Direcció territorial d’Educació, la Direcció general de Centres, la Conselleria d’Educació, els Grups polítics de les Corts, el Defensor dels Menors, el president de la Generalitat, associacions de veïns i sindicats.

I vista la proposta de la regidora d’Educació de data 14 de maig de 2015.

Per tot allò que antecedeix es proposa al Ple Municipal el següent ACORD:

Primer.- Adherir-se a l’acord adoptat pel Consell Escolar Municipal de data 13 de maig de 2015, dalt referenciat, en tots els seus termes.
Segon.- Donar trasllat del present acord al Síndic de Greuges, la Direcció territorial d’Educació, la Direcció general de Centres, la Conselleria d’Educació, els Grups polítics de les Corts, el Defensor dels Menors, el president de la Generalitat, associacions de veïns i sindicats”.